戴國和得潘衡墨法於意言之外今攜之湖湘必有識之者作詩以送之
作者：王庭珪
朝代：宋

paragraphs: 老潘膠法秘不傳，君獨得之乃其天。
此法彷彿如參禪，忽然有省夜不眠。
又如神仙換骨法，應手不自知其然。
湖東大帥天下賢，詞源如海筆如椽。
本是玉堂揮翰手，正要此物供磨研。
醉題李白三百首，掃盡將軍九萬牋。
老潘殁來知幾年，聲名始落瀟湘川。
君不見呂洞賓，竹絲籃子烏紗巾。
長安市上無人識，喚作湖西賣墨人。